ועדת החוקה, חוק ומשפט, כנסת 15, פרוטוקול מספר 228, 2000-12-10 13:15

אמנון רובינשטיין: אנחנו פותחים את הישיבה השלישית של ועדת החוקה, ודנים בהצעת חוק שירות הציבור (מתנות) (תיקון – פדיון מתנה), התש"ס-2000, של קבוצת חברי כנסת בראשותו של נחום לנגנטל.

גלי בן-אור: אנחנו מתנגדים להצעת החוק.

גלי בן-אור: חוק שירות הציבור נחקק בשנת 1978.

גלי בן-אור: המטרה שלו, כמו שניתן לראות בדברי ההסבר לחוק, היא לאסור על עובד ציבור לקבל מתנות.

גלי בן-אור: המחוקק סבר שלא מתאים שעובד ציבור יקבל מתנה מאת הציבור בגלל השפעה לא ראויה על עבודתו כעובד ציבור.

גלי בן-אור: זה מה שנחקק.

גלי בן-אור: סעיף 2 בחוק שירות הציבור קובע "שכשניתנה לעובד הציבור, באשר הוא עובד ציבור, מתנה, ועובד הציבור לא סירב לקבלה ולא החזירה לנותנה לאלתר, תקום המתנה לעניין המדינה".

גלי בן-אור: המסר של הסעיף הזה הוא שעובד הציבור אמור כשמציעים לו מתנה לסרב לקבל את המתנה ועליו להחזיר אותה מיד לנותן, כאשר אם הוא לא עושה את זה, המתנה קמה לקניין המדינה.

גלי בן-אור: כך כאילו מרפאים את הפגם שנפל בעצם הקבלה.

אמנון רובינשטיין: אם אני נוסע למדינה זרה ונותנים לי משהו שמוצא חן בעיני שאני רוצה לפדות, במה זה פוגע?

גלי בן-אור: יש אבחנה בין מתנות שניתנות לעובדי ציבור במסגרת הקוד הדיפלומטי, כמו שבא לכאן יושב-ראש ועדת חוקה של מדינה אחרת, יושב-ראש כנסת, שר משפטים ונותן שי סמלי – עט, כד וכו'.

נחום לנגנטל: עט יכול לעלות 1200 שקל.

נחום לנגנטל: מה זה סמלי?

גלי בן-אור: זה לחלוטין לא סמלי.

נחום לנגנטל: אי אפשר לומר את שם הפריט.

גלי בן-אור: ולכן גם החוק לא נוקט.

גלי בן-אור: החוק עושה אבחנה בין מתנה שאסור לקבל אותה ובין מתנה שמותר לקבל אותה, והוא כותב: "מתנה קטנת ערך וסבירה שניתנה לפי הנמוך בנסיבות העניין".

אמנון רובינשטיין: כמה שרים ביקשו את חוות הדעת של נציב שירות המדינה איזה מתנות הם יכולים לקבל?

אמנון רובינשטיין: אני חושב שהייתי היחידי ב-20 השנה האחרונות שעשה את זה.

אמנון רובינשטיין: זה חוק שלא מופעל.

גלי בן-אור: יש בעיה בהטמעה של החוק בקרב עובדי הציבור.

גלי בן-אור: לא כולם מודעים אליו וגם לא כל כך נוח להיות מודעים אליו.

גלי בן-אור: חלק מהאנשים מקפידים פחות וחלק מקפידים יותר.

גלי בן-אור: ועדת ההיתרים, לפי התקנות, יכולה להחליט להקנות את המתנה למקבל, היא יכולה להחליט בדבר שיחרור עובד הציבור מתשלום השווי כולו או מקצתו כאשר זאת מתנה שאין בה קניין, והיא יכולה להחליט על הפקדת המתנה כולה או מקצתה בידי מקבלה.

גלי בן-אור: אנחנו יכולים לפרש את המשפט כך שכשאתה מפקיד את המתנה אתה יכול לדרוש מאותו אדם שקיבל את המתנה לשלם את שוויה.

גלי בן-אור: אני לא אוהבת את הנוסח של החוק הזה.

גלי בן-אור: הוא חוק מאוד ארכאי ומיושן.

גלי בן-אור: כאשר אתה קורא אותו, לא ברורה המטרה.

גלי בן-אור: אני מסכימה עם חבר הכנסת לנגנטל שצריך לעשות איזה שהוא מנגנון כדי שבמקרים המתאימים ניתן יהיה לאפשר לעובד ציבור לקנות את המתנה.

גלי בן-אור: היועץ המשפטי לממשלה תמיד מספר על השעון שהוא קיבל מהמלך חוסיין שהוא העביר לאפוטרופוס ואחר כך מכרו אותו במכירה פומבית.

גלי בן-אור: אני חושבת שהוא היה מוכן לשלם את שוויו כדי שהמזכרת תשאר אצלו.

דורית ואג: כאשר השר בן-אליעזר השיב לנחום במליאה הוא אמר שהממשלה מכינה משהו.

גלי בן-אור: נכון.

גלי בן-אור: אנחנו מכינים נוסח לכל החוק.

שלמה שהם: החוק הזה, בזמנו, בא כדי למנוע שחיתויות.

שלמה שהם: הוא עשה דבר לא נכון.

שלמה שהם: אלה נורמות שלפי דעתי הן לא ישימות.

שלמה שהם: הבעיה היא בחוק עצמו ובדרך שהוא פועל.

שלמה שהם: החוק הזה מטיל חובות, נורמות ואיסורים במקומות שבהם אין חשש לשחיתות.

שלמה שהם: אם מדובר במתנות יקרות מאוד ובסכומים אסטרונומיים, זה סיפור אחד, אבל רוב המקרים שהחוק הזה חל עליהם אלה מקרים לא גבוהים.

שלמה שהם: נכןו שיש סעיף שמתייחס למתנה קטנת ערך וסבירה.

שלמה שהם: מה זה קטנת ערך אני לא יודע, וגם מה זו מתנה סבירה אני לא יודע.

שלמה שהם: לפי הניסוח של הסעיף, אם עובד ציבור קיבל מתנה מאשתו זה לא ראוי.

שלמה שהם: יש תקנה לגבי מתנה מחבריו, אבל לגבי מתנה מאשתו אין.

גלי בן-אור: באשר הוא עובד ציבור.

שלמה שהם: אבל אם היא נתנה לו באשר הוא עובד ציבור מתנה פרטית, לא קשורה לעבודתו.

אמנון רובינשטיין: אשתו נותנת לו מתנה לא כעובד ציבור.

גלי בן-אור: וגם חברים לא נותנים לו מתנה כעובד ציבור.

שלמה שהם: עדיין העניין הזה רחב מידי ולא נכון.

שלמה שהם: ודאי שצריך לתת מקום לתיקון הזה.

שלמה שהם: לדעתי, התיקון היה צריך להיות הרבה יותר רחב כך שהוא מגדיר אם יש איזה שהוא חשש להחליף את מה שלא כדין.

שלמה שהם: אם המתנה לא ניתנה כדי להשיג מטרה מסויימת אז כל החוק הזה מיותר.

נחום לנגנטל: הבעיה שהחוק בה לענות עליה זה אם דעתו של אדם כתוצאה מזה שנתנו לו מתנה משתנה.

נחום לנגנטל: ברגע שאדם בא ואומר שהוא קיבל מתנה בשווי 200 שקל והוא מבקש שהשמאי הממשלתי יעריך את הסכום הזה, אז אם מישהו רוצה לשנות את דעתו עדיף לו לא לתת כלום כי מישהו יעקוב אחרי התהליך הזה.

נחום לנגנטל: כשהייתי מנכ"ל משרד התחבורה, הייתי מקבל כל מיני דברים.

נחום לנגנטל: אל-על וארקיע נתנו לי מודלים של המטוסים שלהם.

גלי בן-אור: השגריר הקנדי נתן לך מתנה כמנכ"ל משרד התחבורה כדי שתעדיף את אייר-קנדה על פני אל-על.

נחום לנגנטל: נכון.

גלי בן-אור: גם אם תקנה את המתנה ותשלם לאוצר המדינה את שוויה, עדיין זה לא ירפא את הפגם שהשגריר הקנדי יודע שכשהוא ביקר אצל מנכ"ל משרד התחבורה הוא נתן לו מתנה יקרת ערך.

גלי בן-אור: חשוב לנו שעובד הציבור ינהג כיאות, ינהג כדין, ושהאזרחים במדינה ידעו שהם אינם יכולים להשפיע על עובד הציבור בדרך לא ראויה.

גלי בן-אור: אם עופר נמרודי, למשל, שולח מתנה למנכ"לי משרדי ממשלה וכולם פונים לחשב כדי לשלם את ערך המתנה, עופר נמרודי לא יודע את זה, הוא רק יודע שהוא שלח מתנה.

גלי בן-אור: הוא יודע שיש לו משהו נגד אותו מנכ"ל או נגד אותו פקיד.

גלי בן-אור: המסר כלפי הציבור הוא מסר לא ראוי.

נחום לנגנטל: אז אפשר להוסיף שצריך להודיע את זה לנותן המתנה.

גלי בן-אור: כמו שהצעת החוק הזאת מנוסחת כרגע, כל עובד ציבור שרוצה לקבל את המתנה לרשותו יכול לקבל את המתנה.

גלי בן-אור: זה יכול להיות פקיד זוטר במשרד המשפטים, וזה יכול להיות שר המשפטים.

גלי בן-אור: כל אחד יכול לקבל כל מתנה בכל שווי ומכל נותן.

גלי בן-אור: אני חושבת שגם זה לא ראוי.

גלי בן-אור: חוק שירות הציבור הוא חוק שתפור לפי הבן-אדם.

שלמה שהם: אז תגדירי את החוק כולו למתנות מעל סכום מסויים.

שלמה שהם: אם תגידי שהחוק לא יחול על מתנות יותר מ-3000 שקל, לדוגמה, פתרת את הבעיה.

גלי בן-אור: בהצעה הזאת?

שלמה שהם: כל החוק כולו.

גלי בן-אור: בצורה הזאת אתה מחטיא את המטרה.

אמנון רובינשטיין: אנחנו נעביר את זה בקריאה ראשונה, כאשר לקראת הקריאה השנייה והשלישית נעביר הצעה משולבת של חבר הכנסת לנגנטל עם תיקונים שלכם.

אמנון רובינשטיין: בהסכמת המציע אני מוסיף את המילים "מטעם האוצר" אחרי המילים "על פי הערכת שמאי מוסמך", ואת המילים "ובתנאי שיוודע לנותן המתנה על דבר הפדיון" אחרי המילים "מלבד ערכה הכלכלי".

אמנון רובינשטיין: מי בעד העברת ההצעה הזאת, כפי שקראתי אותה כעת, לקריאה ראשונה?

אמנון רובינשטיין: ה צ ב ע ה בעד – 2 נגד – 0 אושרה